**boltă de iarnă**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

BOLTĂ DE IARNĂ

aș vrea să mă întind

lângă crivățul acesta

să privesc copacii trecând

pe lângă mine

și să mă vadă întins aşa,

ca o câmpie opacă

fluierând tremurat la fiecare vârtej

aș vrea să mă întind peste prăpastie

cu capul sprijinit

de spatele zborului de pasăre

să văd deasupra doar soarele

cu dinți de lup

sfârtecând o parte din mine,

aceea cu care te-am iubit

cel mai mult

iar partea cealaltă,

nevăzută,

care mă face vinovat de a fi,

s-o întorc palidă spre tine

ducându-mă pe pustii,

să te întrebe într-un deșert

infinit de uitare

unde erai tu când eu mă prefăceam

la capătul cerului

crepuscul şi boltă de iarnă

și ție nu ți-era frig

de atâtea comete

din mine căzând?